Ruotsin hallitus ehdottaa lakia, jonka mukaan seksi olisi kiellettyä henkilön kanssa, joka ei ole nimenomaisesti sanonut kyllä tai aktiivisesti osoittanut halukkuutta olla mukana.

Pääministeri Stefan Löfven perustelee lakihanketta sillä, että seksin pitää olla vapaaehtoista.

– Jos se ei ole vapaaehtoista, se on laitonta.

Uudessa laissa lisättäisiin raiskaukseksi luettavia tekoja ja rangaistuksia kovennettaisiin.

Nyt raiskaustuomio edellyttää, että tekijä on käyttänyt väkivaltaa tai uhannut sillä tai käyttänyt hyväksi uhrin suojatonta tilaa kuten humalassa oloa. Jatkossa näitä ehtoja ei tuomiolle olisi.

Samalla hallitus esittää kahta uutta rikosnimikettä: varomaton raiskaus ja varomaton seksuaalinen väkivalta. Varomattomuus viittaa tilanteeseen, jossa toinen osapuoli ei ole suostunut seksiin.

Ruotsin hallitus perustelee tiedotteessaan, että seksuaalirikoksia tehdään Ruotsissa entistä enemmän ja uhreina ovat usein nuoret naiset. Poliisille rikoksista ilmoitetaan liian harvoin.

Esityksen pohjalla on komiteaehdotus, josta puolueet ovat yksimielisiä. Lain on tarkoitus tulla voimaan kesällä 2018.

Asianajajaliitto ei usko tuomioden lisääntyvän

Ruotsin Asianajajaliitto suhtautuu lainmuutokseen kriittisesti.

– Laki ei tule lisäämään seksuaalirikoksista jaettavia tuomioita, arvioi liiton pääsihteeri Anne Ramberg Ruotsin televisiolle. (siirryt toiseen palveluun)

Hänen mukaansa näytön osoittaminen tulee olemaan hankalaa eikä poliisitutkinnassakaan uskota lain lisäävän tehokkuutta. Todisteiden puute on usein muutoinkin ongelma seksuaalirikoksista tuomitsemissa.

Laki on ollut tekeillä pitkään, mutta se sai uutta nostetta Ruotsissa paljon huomiota saaneesta #metoo-kampanjasta. Rambergin mielestä poliitikkojen pitäisi pitää jäitä hatussa, vaikka kansalaiset vaativat kovempia otteita. Hän myöntää kuitenkin, että laki saattaa ohjata käyttäytymistä, kun yhteiskunta osoittaa selvästi, mitä ei haluta.

Ruotsin hallituksen mukaan tavoitteena ei ole niinkään koventaa tuomioita, vaan muuttaa arvoja ja asenteita.

Lähteet: STT